શહેરમાં ટ્રાફિક જામની વકરતી સમસ્યા માટે અનેક કારણો જવાબદાર છે. જે પૈકીનું એક કારણ ભરરસ્તે ગેરેજનો ધમધમાટ અને ગાડીઓનાં વેચાણ કેન્દ્ર પણ છે. કમિશનર મૂકેશકુમારના આદેશથી અમદાવાદમાં એસ્ટેટ વિભાગની ટીમ રસ્તા પરના ગેરેજ, રોડ પર મુકાયેલી ગેરેજ શો રૂમની ગાડી અને ગાડીના વેચાણ પર ત્રાટકીને તેને તાળાં મારે છે. પરંતુ પશ્ચિમ ઝોનની ઝોનલ કચેરીની બિલકુલ પાસે જ રોડ પર ગાડીના ‘હોટ સેલ’ લાગ્યાં છે. ઉસ્માનપુરાના અંડર પાસના છેડા પર ખુલ્લેઆમ તંત્રની નજર હેઠળ જો ગાડીનાં વેચાણ થતાં હોય તો એનો અર્થ શું એ સમજવો કે પશ્ચિમ ઝોનના એસ્ટેટ વિભાગના કોઇ ‘રાજા’ અધિકારીના આ મામલે આશીર્વાદ પ્રાપ્ત છે?